475/2023

Útdráttur

L krafðist þess að X yrði gert að sæta nánar tilgreindu nálgunarbanni í 12 mánuði.

Með úrskurði Landsréttar var ákvörðun L staðfest þó þannig að tímalengd þess var stytt í 6 mánuði frá birtingu ákvörðunarinnar.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 21. júní 2023. Sóknaraðili kærði úrskurðinn fyrir sitt leyti 22. sama mánaðar. Bárust kærurnar réttinum ásamt kærumálsgögnum 23. sama mánaðar. Kærður er úrskurður Héraðsdóms Suðurlands [...] 2023 í málinu nr. R- [...]/2023 þar sem staðfest var ákvörðun lögreglustjórans á Suðurlandi 31. maí 2023 um að varnaraðili skyldi áfram sæta nánar tilgreindu nálgunarbanni í fjóra mánuði. Kæruheimild er í 3. mgr. 15. gr. laga nr. 85/2011 um nálgunarbann og brottvísun af heimili.

2

Sóknaraðili krefst þess að hinum kærða úrskurði verði breytt og að staðfest verði fyrrgreind ákvörðun lögreglustjórans á Suðurlandi um að varnaraðila verði gert að sæta áfram nálgunarbanni gagnvart A í 12 mánuði frá birtingu ákvörðunar, þannig að lagt sé bann við því að hann komi að eða sé við [...], á svæði sem afmarkast af 50 metra radíus mælt frá miðju hússins og jafnframt verði honum bannað að veita eftirför, heimsækja, nálgast á almannafæri sem nemur 50 metra radíus frá staðsetningu hennar hverju sinni eða vera með nokkru móti í sambandi við hana, beint eða óbeint, svo sem með símtölum, tölvupósti samfélagsmiðlum eða öðrum hætti.

3

Varnaraðili krefst þess að hinn kærði úrskurður verði felldur úr gildi. Þá krefst hann þóknunar til handa verjanda sínum.

Niðurstaða

4

Varnaraðila var með ákvörðun sóknaraðila 31. janúar síðastliðinn gert að sæta banni í sex mánuði við að nálgast og setja sig í samband við brotaþola. Með úrskurði héraðsdóms 10. febrúar síðastliðinn var bannið stytt í fjóra mánuði. Nálgunarbannið var rökstutt með því að varnaraðili væri undir rökstuddum grun um að hafa brotið gegn brotaþola þannig að varðað gæti við 199. gr. a og 232. gr. a í almennum hegningarlögum. Úrskurðurinn var staðfestur með úrskurði Landsréttar 16. febrúar síðastliðinn í máli nr. 119/2023. Á þeim tíma sem framangreint nálgunarbann var í gildi komu upp mál sem gefa tilefni til að ætla að varnaraðili sé undir rökstuddum grun um brot á framangreindu nálgunarbanni þannig að varði við 1. mgr. 232. gr. almennra hegningarlaga.

5

Með vísan til þess sem að framan er rakið er á það fallist að skilyrðum a- og b-liðar 4. gr. laga nr. 85/2011 sé fullnægt í málinu og að ekki sé sennilegt að friðhelgi brotaþola verði vernduð með öðrum og vægari hætti en með nálgunarbanni. Ákvörðun sóknaraðila um nálgunarbann var birt varnaraðila 13. júní 2023. Eftir atvikum þykir tímalengd nálgunarbanns hæfilega ákveðin eins og í úrskurðarorði greinir.

6

Ákvæði hins kærða úrskurðar um þóknun skipaðs verjanda varnaraðila og skipaðs réttargæslumanns brotaþola eru staðfest.

7

Þóknun verjanda varnaraðila fyrir Landsrétti, sem ákveðin er að meðtöldum virðisaukaskatti eins og í úrskurðarorði greinir, greiðist úr ríkissjóði samkvæmt 38. gr. laga nr. 88/2008, sbr. 14. gr. laga nr. 85/2011.

Úrskurðarorð :

Staðfest er ákvörðun lögreglustjórans á Suðurlandi 31. maí 2023 um að varnaraðili, X, sæti nálgunarbanni til þriðjudagsins 13. desember 2023, þannig að lagt sé bann við því að hann komi á eða sé við heimili brotaþola, A, að [...], á svæði sem afmarkast af 50 metra radíus mælt frá miðju hússins. Jafnframt er varnaraðila bannað að veita brotaþola eftirför, að heimsækja hana, að koma nær henni á almannafæri en sem nemur 50 metrum eða vera á annan hátt í sambandi við hana, beint eða óbeint, svo sem með símtölum, tölvupósti, samfélagsmiðlum eða öðrum hætti.

Ákvæði hins kærða úrskurðar um þóknun skipaðs verjanda varnaraðila og skipaðs réttargæslumanns brotaþola eru staðfest.

Þóknun skipaðs verjanda varnaraðila fyrir Landsrétti, V-kk-ef H. V-kk-ef lögmanns, 214.272 krónur, greiðist úr ríkissjóði.